[pic] | AZ EURÓPAI KÖZÖSSÉGEK BIZOTTSÁGA |

Brüsszel, 18.10.2006

COM(2006) 599 végleges

2006/0199 (COD)

Javaslat

AZ EURÓPAI PARLAMENT ÉS A TANÁCS HATÁROZATA

az európai statisztikairányítási tanácsadó bizottság létrehozásáról

(előterjesztő: a Bizottság)

INDOKOLÁS

A JAVASLAT HÁTTERE |

110 | A javaslat indokai és célkitűzései Válaszul a Tanács 2004. június 2-i, majd 2005. február 17-én megismételt felhívására – miszerint a nemzeti statisztikai hivatalok és az Eurostat függetlenségének, integritásának és elszámoltathatóságának biztosítása érdekében meg kell erősíteni a statisztikai irányítást – a Bizottság végrehajtott egy olyan intézkedéseket magában foglaló stratégiát, amelyek a statisztikai adatok minőségével a túlzott hiány esetén követendő eljárás kontextusában foglalkoznak, és megerősítik az Eurostat működőképességét. 2005. május 25-én – az intézkedés harmadik területeként – a Bizottság elfogadott egy közleményt és egy ajánlást a nemzeti és közösségi statisztikai hivatalok függetlenségéről, integritásáról és elszámoltathatóságáról, amely egy európai statisztikákra vonatkozó eljárási szabályzatot léptetett érvénybe; ezt a nemzeti statisztikai hivatalok és az Eurostat készítette elő, a statisztikai programbizottság pedig autonóm eszközként jóváhagyta. Annak érdekében, hogy ezt az autonóm megközelítést az elszámoltathatóság igényével kiegyensúlyozza, a Bizottság az ajánlásban kinyilvánította abbéli szándékát, hogy egy jelentési rendszert állítson fel a szabályzat Európai Statisztikai Rendszeren[1] belüli betartásának ellenőrzése érdekében; ez magában foglalhat egy külső tanácsadó szervet, amely fontos szerepet játszik a szabályzat végrehajtásában, és következésképpen a függetlenség, az integritás és az elszámoltathatóság megerősítésében. Az ECOFIN-Tanács 2005. november 8-i következtetései hangsúlyozták egy olyan testület hasznosságát, amely „erősíti az Eurostat valamint — az európai statisztikákra vonatkozó eljárási szabályzat végrehajtásának szakértői értékelésével összefüggésben — az Európai Statisztikai Rendszer függetlenségét, integritását és elszámoltathatóságát. Ugyanakkor rámutattak arra, hogy célszerűbb egy új, különálló szervet létrehozni, mint a gazdasági és szociális statisztikai információkkal foglalkozó európai tanácsadó bizottság feladatait újrafogalmazni annak reformja során. Az európai statisztikairányítási tanácsadó bizottság felállításáról szóló európai parlamenti és tanácsi határozatjavaslat megfelelő választ jelent a fentiekben felvázolt megfontolásokra, ennélfogva kiegészíti az európai statisztikai irányítás struktúráját. |

139 | A javaslat által érintett területet szabályozó hatályos rendelkezések Nincsenek a javaslat által érintett területet szabályozó hatályos rendelkezések. |

141 | Összhang az Unió egyéb szakpolitikáival és célkitűzéseivel Nem alkalmazható. |

AZ ÉRDEKELT FELEKKEL FOLYTATOTT KONZULTÁCIÓ ÉS HATÁSVIZSGÁLAT |

Az érdekelt felekkel folytatott konzultáció |

211 | A konzultáció módja, az érintett főbb ágazatok és a válaszadók általános bemutatása A javaslat a statisztikai programbizottsággal, illetve a gazdasági és pénzügyi bizottsággal folytatott konzultáción alapszik. |

212 | A válaszok összegzése és figyelembevételük módja A konzultációs folyamat egyik legfőbb eredménye, hogy feltárta: az ECOFIN-Tanács 2005. november 8-i következtetéseivel összhangban és oly módon kell felállítani a testületet, hogy biztosítsák annak függetlenségét. |

A szakvélemények összegyűjtése és felhasználása |

229 | Nem volt szükség külső szakvéleményekre. |

230 | Hatásvizsgálat A számításba vett alternatív megoldás az volt, hogy a mélyreható reform előtt álló gazdasági és szociális statisztikai információkkal foglalkozó európai tanácsadó bizottságnak adjanak a tanácsadó bizottság feladataira kiterjedő mandátumot; a reform elsősorban a tagság létszámának csökkentését érinti annak érdekében, hogy a Bizottság a bővítést követően is működőképes létszámú maradjon. |

A JAVASLAT JOGI ELEMEI |

305 | A javasolt intézkedés összefoglalása A javaslat célja egy európai statisztikairányítási tanácsadó bizottság felállítása, amely fokozza az európai statisztikák hitelességét, tanácsokat ad a Bizottságnak, és jelentést tesz az európai statisztikákra vonatkozó eljárási szabályzat Eurostat általi végrehajtásáról. |

310 | Jogalap A Szerződés 285. cikke szolgáltatja a jogalapot az Európai Parlament és a Tanács által a közösségi statisztikák készítése terén elfogadott intézkedésekhez, és határozza meg az elveket, amelyeknek ezen intézkedéseknek meg kell felelniük. Az európai statisztikairányítási tanácsadó bizottság magas rangú tagjait, akik képesek az Európai Statisztikai Rendszert kívülről értékelni, a Bizottság nevezi ki az Európai Parlamenttel és a Tanáccsal folytatott konzultációt követően. A tanácsadó bizottság fokozott függetlenségének érdekében és a törvényhozók elkötelezettségének jeleként az európai statisztikairányítási tanácsadó bizottságot létrehozó jogi eszköz európai parlamenti és tanácsi határozat formáját ölti. |

Az arányosság elve |

331 | A javaslat megfelel az arányosság elvének, mivel a Bizottságnak az európai statisztikákkal kapcsolatos tevékenységeire és az Európai Statisztikai Rendszer egészének működésére vonatkozik. Nem tartoznak a tanácsadó bizottság hatáskörébe az egyes országok gyakorlata vagy intézményei. A javasolt tanácsadó bizottság feladatai és tevékenységei azt a célkitűzést tükrözik, miszerint erősíteni kell az Eurostat és az Európai Statisztikai Rendszer egészének függetlenségét, integritását és elszámoltathatóságát, ezáltal megerősítve az európai statisztikákba vetett felhasználói bizalmat. |

332 | A tanácsi következtetésekkel összhangban a javasolt tanácsadó bizottság nagyon kis létszámú lesz, a tagok kiválasztásánál pedig a statisztikai téren kiemelkedő szakértelemmel rendelkező személyeket részesítik előnyben. A 3. cikk előírja, hogy a Bizottság az Európai Parlamenttel és a Tanáccsal folytatott konzultációt követően – az elnököt beleértve – összesen öt tagot nevez ki. A Bizottság képviselője megfigyelői státusszal rendelkezik. |

A jogi eszközök megválasztása |

341 | Javasolt eszköz: |

342 | Más eszközök nem felelnek meg a következő ok(ok) miatt: A „Framework for Commission's expert groups: horizontal rules and public register” (A Bizottság szakértői csoportjainak kerete: horizontális szabályok és nyilvántartás) című 2005. július 27-i (C[2005]2817) munkadokumentumban a Bizottság megállapította, hogy intézményi szempontból a szakértői – azaz nemzeti és/vagy magánszektorbeli szakértőkből álló – csoportokat, amelyek kezdeményezési jogkörének és ellenőrzési, illetve a tagállamokkal való koordinálási feladatainak gyakorlásában segítik a Bizottságot, bizottsági határozattal kell felállítani. A tárgyalt esetben azonban a Bizottságnak figyelembe kellett vennie, hogy a tanácsadó bizottságot annak célkitűzésével – miszerint erősíteni kell az Eurostat és az Európai Statisztikai Rendszer egészének függetlenségét, integritását és elszámoltathatóságát, ezáltal megerősítve az európai statisztikákba vetett felhasználói bizalmat – összhangban kell felállítani. Ennélfogva, a javaslat célkitűzésére és tartalmára tekintettel az európai parlamenti és tanácsi határozat a legmegfelelőbb eszköz. |

KÖLTSÉGVETÉSI VONZAT |

409 | A javaslatnak nincs a Közösség költségvetését érintő vonzata. |

KIEGÉSZÍTő INFORMÁCIÓ |

560 | Európai Gazdasági Térség A javasolt jogi aktus EGT-vonatkozású, ezért ki kell terjednie az Európai Gazdasági Térségre. |

1. 2006/0199 (COD)

Javaslat

AZ EURÓPAI PARLAMENT ÉS A TANÁCS HATÁROZATA

az európai statisztikairányítási tanácsadó bizottság létrehozásáról (EGT vonatkozású szöveg)

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 285. cikkére,

tekintettel a Bizottság javaslatára[2],

a Szerződés 251. cikkében megállapított eljárásnak megfelelően[3],

mivel:

(1) A nemzeti statisztikai hivatalok függetlenségének, integritásának és elszámoltathatóságának Európa-szerte érvényes normáinak kialakítása iránti igény következtében a statisztikai programbizottság 2005. február 24-i ülésén egyhangúlag támogatta az európai statisztikákra vonatkozó eljárási szabályzatot[4].

(2) A fent említett eljárási szabályzat kettős célja, hogy egyrészről bizonyos intézményi és szervezeti rendelkezések révén növelje a statisztikai hivatalokba vetett bizalmat, másrészről pedig javítsa az általuk készített statisztikák minőségét.

(3) A nemzeti és közösségi statisztikai hivatalok függetlenségéről, integritásáról és elszámoltathatóságáról szóló, az Európai Parlamenthez és a Tanácshoz címzett, 2005. május 25-i közleményében a Bizottság elismerte egy olyan külső tanácsadó szerv hasznosságát, amely aktív szerepet vállalhat annak felügyeletében, hogyan hajtja végre az eljárási szabályzatot az Európai Statisztikai Rendszer egésze. A Bizottság kinyilvánította szándékát, miszerint megfontolja, hogy javaslatot tegyen e külső tanácsadó szerv létrehozására.

(4) 2005. november 8-án a Tanács arra a következtetésre jutott, hogy egy magas rangú tanácsadó szerv erősíti a Bizottság (Eurostat) valamint — az európai statisztikákra vonatkozó eljárási szabályzat végrehajtásának szakértői értékelésével összefüggésben — az Európai Statisztikai Rendszer függetlenségét, integritását és elszámoltathatóságát; javasolta továbbá, hogy az új szerv kis létszámú, szakmai felkészültségük alapján kinevezett személyekből álló testület legyen.

(5) Következésképpen tanácsadó bizottságot kell létrehozni, és meg kell határozni annak feladatait és felépítését.

A KÖVETKEZŐKÉPPEN HATÁROZOTT:

1. cikk

Tanácsadó bizottság

„Európai statisztikairányítási tanácsadó bizottság” (a továbbiakban: tanácsadó bizottság) néven tanácsadó bizottság jön létre.

2. cikk

Feladatok

1. A tanácsadó bizottság feladatai a következők:

- az európai statisztikák hitelességének fokozása;

- az európai statisztikára vonatkozó eljárási szabályzat Bizottság (Eurostat) általi végrehajtásáról szóló éves jelentés benyújtása a Bizottsághoz, amely utóbbi továbbítja a jelentést az Európai Parlamentnek és a Tanácsnak;

- a statisztikai irányítás javítása érdekében tanácsadás a Bizottságnak az európai statisztikára vonatkozó eljárási szabályzat (a továbbiakban: eljárási szabályzat) az Európai Statisztikai Rendszeren belüli végrehajtásának megkönnyítését szolgáló megfelelő intézkedésekkel kapcsolatban;

- tanácsadás a Bizottságnak a minőségi védjegyhez vezető folyamat keretében, illetve az eljárási szabályzat a felhasználókkal és az adatszolgáltatókkal történő megismertetésével kapcsolatban;

- tanácsadás az eljárási szabályzat naprakésszé tételével, illetve az Európai Statisztikai Rendszer egészének működésére vonatkozó általános szabályokkal és elvekkel kapcsolatban.

2. A Bizottság konzultálhat a tanácsadó bizottsággal a felhasználók európai statisztikákba vetett bizalmával kapcsolatos kérdésekről.

3. cikk

A tanácsadó bizottság tagsága

1. A tanácsadó bizottság az elnökkel együtt öt tagból áll. A Bizottság (Eurostat) képviselője megfigyelői státusszal rendelkezik.

2. A tanácsadó bizottság tagjait a statisztika terén kiemelkedő szakértelemmel rendelkező szakértők közül választják ki, akik feladataikat személyesen látják el.

3. A Bizottság a tanácsadó bizottság tagjait és elnökét az Európai Parlamenttel és a Tanáccsal folytatott konzultációt követően, hároméves időszakra nevezi ki.

A tanácsadó bizottság legfeljebb két tagját jelölheti további, egyszer hároméves időszakra történő kinevezésre.

4. Amennyiben a tanácsadó bizottság egy tagja megbízatási idejének lejárta előtt lemond, úgy helyébe a megbízatás idejének fennmaradó részére egy, e cikkel összhangban kinevezett új tag lép.

4. cikk

Eljárások

1. A tanácsadó bizottság elfogadja eljárási szabályzatát, amelyet közzétesz.

2. A tanácsadó bizottság a 2. cikkben említett éves jelentését közzéteszi. A tanácsadó bizottság továbbá közzéteheti az interneten bármely következtetését, részleges következtetését vagy munkadokumentumát.

3. A tanácsadó bizottság tagjai nem hozhatnak nyilvánosságra a tanácsadó bizottság eljárásai során birtokukba került információkat, amennyiben a Bizottság úgy tájékoztatja őket, hogy az adott információ, a kért vélemény, vagy a felmerült kérdés bizalmas természetű.

4. A tanácsadó bizottság munkáját titkárság segíti, amelyet a Bizottság bocsát rendelkezésére. A titkárt a tanácsadó bizottsággal történő konzultációt követően a Bizottság nevezi ki. A titkár a tanácsadó bizottság utasításai alapján cselekszik.

5. A tanácsadó bizottság kiadásait a Bizottság költségvetési előirányzatai tartalmazzák.

5. cikk

Ez a határozat az Európai Unió Hivatalos Lapjában való kihirdetését követő napon lép hatályba.

Kelt Brüsszelben,

az Európai Parlament részéről a Tanács részéről

az elnök az elnök

[1] az Európai Közösségek Statisztikai Hivatalának (Eurostat), a nemzeti statisztikai hivataloknak és az egyes tagállamok európai statisztikák készítéséért és közzétételéért felelős más nemzeti hatóságainak partnersége

[2] HL C […]., [ …]., […]. o.

[3] HL C […]., [ …]., […]. o.

[4] A statisztikai programbizottság által 2005. február 24-én elfogadva, és a nemzeti és közösségi statisztikai hivatalok függetlenségéről, integritásáról és elszámoltathatóságáról szóló, 2005. május 25-i (COM(2005) 217 végleges, 1. változat) bizottsági ajánlás által kihirdetve